**Saaristolaislääkäri** (*Skärgårdsdoktorn*) on vuosina 1997–2000 kuvattu ruotsalainen televisiosarja. Se kertoo lääkäri Johan Steenista ja tämän tyttärestä Wilmasta, jotka palaavat Afrikasta Ruotsiin Johanin ja tämän Afrikkaan jäävän vaimon työkomennuksen loputtua. Johan ja Wilma asettuvat asumaan Tukholman saaristossa sijaitsevalle Saltölle, missä Johan jatkaa appensa Axel Holtmanin lääkäriklinikkaa. Sarja kuvaa Johanin ja Wilman hidasta sopeutumista saarelaisten yhteisöön.  Suomessa sarjaa on esittänyt Yleisradion Yle TV2 vuosina 1998–2000 sekä uusintana 2006. Kesäkuussa 2021 sarja lisättiin kokonaisuudessaan Yle Areenaan, jossa se oli katsottavissa kolmen kuukauden ajan.

*Saaristolaislääkäri* oli Ruotsin SVT-televisiokanavan suosituin draamasarja  1990-luvulla. Sitä seurasi joka viikko 2,5 miljoonaa katsojaa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
### Ensimmäinen tuotantokausi

Tohtori Johan Steen saapuu Saltölle 12-vuotiaan tyttärensä Wilman kanssa. Perheen äiti, Saltöllä kasvanut Eva Steen on jäänyt lääkäriksi Afrikkaan, vaikka puhetta paluusta Ruotsiin onkin ollut. Evan eläkkeelle jäänyt isä ja Saltön entinen lääkäri Axel Holtman ei ole täysin mielissään vävypoikansa ottaessa lääkäriklinikan haltuunsa. Myös saaren muilla asukkailla on ennakkoluuloja Johania kohtaan, sillä tämän menetelmät poikkeavat saarelaisia vuosikausia hoitaneen Axel Holtmanin vastaavista. Wilmaakin kiusataan aluksi koulussa Afrikassa vietettyjen vuosien takia. Eva Steen ei puheistaan huolimatta palaa Ruotsiin, vaikka hänen perheensä sitä toivoisi.

### Toinen tuotantokausi

Johan ja Wilma Steen ovat pikkuhiljaa alkaneet sopeutua Saltölle, vaikka varsinkin Johan joutuu vielä kohtaamaan ennakkoluuloja ja oppimaan saarelaisista kantapään kautta. Lisäksi isällä ja murrosikäisellä tyttärellä on tuon tuostakin konflikteja. Varsinkin isän lämpenevä suhde Wilman kuvaamataidonopettajaan Helena Solbergiin aiheuttaa perheessä kitkaa. Tuotantokauden lopussa Eva Steen palaa Ruotsiin.

### Kolmas tuotantokausi

Koko Steenin perhe elää Saltön lääkäriklinikalla. Wilma on iloinen äitinsä paluusta, mutta Eva Steen turhautuu työhönsä ja tarttuu tilaisuuteen saadessaan taas kiinnostavan työtarjouksen Afrikasta. Wilma aikoo Johanin suruksi lähteä äitinsä mukaan, mutta päättääkin lopulta jäädä isänsä luo Saltölle.

**Juonipaljastukset päättyvät tähän.**

Sarjan näyttelijöitä
--------------------

|  |  |  |
| --- | --- | --- |
|  Samuel Fröler  | … |  tohtori Johan Steen
  |
|  Ebba Hultkvist  | … |  Wilma Steen
  |
|  Sten Ljunggren  | … |  tohtori Axel Holtman
  |
|  Helena Brodin  | … |  sisar Berit
  |
|  Göran Engman  | … |  Sören Rapp
  |
|  Gunilla Röör  | … |  Helena Solberg
  |
|  Tove Nordin  | … |  Madeleine "Maddo" Lindelius
  |
|  Marie Richardson  | … |  tohtori Eva Steen
  |
|  Göran Forsmark  | … |  pastori Thomas Terselius
  |

Lähteet
-------

1. ↑  Saaristolaislääkäri *Yle TV1*.  20.05.2008. Viitattu 7.6.2020.
2. ↑  Lindström, Lars: Ebba Hultkvist Stragne från Skärsgårdsdoktorn är tillbaka *Expressen.se*. Viitattu 7.6.2020. (ruotsiksi)

Aiheesta muualla
----------------

* Saaristolaislääkäri. *Yle TV2 Draama*.  1998.  Arkistoitu 25.5.2007. Viitattu 8.8.2021.
* *Saaristolaislääkäri* Internet Movie Databasessa. (englanniksi)